李孟尝

李孟嘗（593年－666年7月7日），趙州平棘人（今河北趙縣城南1.5公里固城村），字待賓，唐初功臣之一，玄武門之變參與者。

生平

李孟嘗出自趙郡李氏，曾祖父李靜，為北齊潁川太守。祖父李專，本州（趙州）主簿。到其父李拔時，已經家勢破落，成為饑民。
隋末中原大亂，李孟嘗入山為盜。大業末年，與王君廓一起歸附唐朝，時年十四。武德元年李淵登基後，王君廓封彭國公，李孟嘗授開府儀同，被秦王李世民招入府中為將。同年8月跟隨李世民征討薛舉、薛仁杲，武德三年征討劉武周，前後以功勳加上柱國，累功賞賜財物一千五百段。
武德四年（621年）5月，又從李世民在虎牢之戰中破王世充、竇建德，武德六年（621年）5月，跟隨行軍總管李世勣擊破徐圓朗。
武德九年（626年）六月初四，李世民率尉遲敬德、侯君集、張公謹、劉師立、公孫武達、獨孤彥雲、杜君綽、鄭仁泰、李孟嘗等九將伏兵於玄武門(長安太極宮北面正門)內，殺死太子李建成、齊王李元吉，奪得帝位。當時以功被授為右監門副率，賜物五千段，黃金五百兩。7月除右監門中郎將，封武水縣開國公，仍別食實封四百戶。8月李世民即皇帝位。
貞觀三年（629年）11月，并州都督李世勣為通漠道行軍總管，華州刺史柴紹為金河道行軍總管，任城郡王李道宗為大同道行軍總管，幽州都督衛孝節為恆安道行軍總管，營州都督薛萬淑為暢武道行軍總管，討伐突厥。
貞觀四年（630年）2月，李孟嘗跟隨李世勣在嘖北陰山大破突厥，以功賞賜奴婢一百口。貞觀五年，進封食邑二千戶，後改封漢東郡開國公，移食隨州實封四百戶。
貞觀十四年（640年），除右驍衛將軍.
貞觀十八年（644年），遷右屯衛將軍，
貞觀二十年（646年），出任黔州刺史。平屬下昆、口二州蠻夷騷亂，以克敵善政之功績，賞賜奴婢二百口。
永徽六年（655年），回朝授右監門大將軍。龍朔二年(662年)，詔授右監門衛大將軍。五月，策拜右威衛大將軍，仍奉敕檢校太子右典戎衛率。唐高宗幸洛陽時，令李孟嘗與奉常正卿李寬等留守京城長安。
乾封元年五月三十日（666年7月7日）暴病死於長安靜安坊的府第，年七十四。高宗下詔追贈使持節大都督荊、硤、岳、朗四州諸軍事、荊州刺史，諡曰襄公。陪葬昭陵。夫人。

李孟嘗碑

李孟嘗碑，立於唐高宗乾封元年十一月二十八日（666年12月29日）。原存於陝西醴泉縣煙霞鄉嚴峪村東南約500米處李孟嘗墓前，1975年移入昭陵博物館。碑身首高3.92米，下寬1.17米，厚39厘米。碑額篆書，題「大唐故右威衛大將軍上柱國漢東郡開國公李府君之碑銘」二十四字。李安期撰文，李玄植正書，萬寶哲刻字，共35行，滿行80字。碑陰刻李孟嘗夫人祔葬題記。1964年發現。碑上部斷裂，字尚清晰。
大唐故右威衛大將軍上柱國漢東郡開國公李公碑銘並序

司列少常伯知軍國李安期制文

太子文學弘文館學士兼知館事侍皇太子書李玄植書

　　蓋聞宸極居尊，列宿齊其晷；聖人啟〇，上智宣其業。皇家寧濟區宇，經綸草昧。隋道交喪之辰，王猷俶落之始，必佇韓彭之績，〇資耿賈之功。〇〇〇蘭（缺十五字）諱孟嘗，字待賓，趙郡平棘人也。高陽才子，庭堅肇其嘉慶；太上真人，伯陽流其茂祉。冠冕接衽，名德聯暉。九代卿族莫之擬，七葉豐貂無與讓。曾祖靜，齊潁川太守。志度沉敏，幹局貞〇。廉慎一以勵風俗，〇〇百〇成軌模。軼黃霸之循吏，為賈逵之師範。祖專，本州主簿。行周邦國，道著丘園。提獎幽滯，鑒裁清遠。甄明真假，曲有條貫。父拔，削跡人間，考盤幽〇。游山澤以取釋，食沆瀣以療飢。忘〇〇〇〇〇〇物彭〇之〇〇識藝弘遠，材用恢傑。炎精不競，滄海橫流。禮樂同奔，文章咸盪。浸稽懸象，火燎綿區。陳吳肇其亂階，樊謝成其戎首。九州為荊棘之藪，六合盡豺狼之墟。公雅符梁棟之材，〇憤從橫之志。〇〇〇〇，觀變於時。聚嘯崇丘，有懷魚水之契；刷羽方澤，思齊令陸之舉。乃招結英勇，思效款誠。義在擇君，情安投水。大業季年，與彭國公王君廓率山東之士，拔跡歸朝，時年一十有四，即武德元年也。詔授開府儀同。皇家鳳舉唐晉，龍騰灞滻。九服尚擾，百川猶沸。文皇帝親總六軍，將清四海。言收杞梓，且延英俊。召入莫府，委之爪牙。破〇〇〇、薛仁杲，討劉武周，並預陪旌棨，身先士卒。策以命賞，勛效居多，前後加上柱國。每平一賊，便蒙賞賚，累功賜物一千五百段。王充叨竊名號，僭偽伊瀍。分二崤之險，擁三州之眾。率彼離心，用拒同德。連兵接戰，匪夕伊朝。公參玉帳之奇謀，縱金匱之秘略，〇斯忠義，屢摧凶丑。竇建德據河朔之地，騁圖南之舉，提勁卒，陳利兵，遠為聲援，共成唇齒。城皋之行，身擒國滅。克平禍亂，功冠等夷。考績疇庸，獨高諸將。仍從擊徐圓朗、破范願賊，周旋羈勒之間，籌謀帷幄之裹。折衝之重，公實居之。二凶挻禍，窺覦神器。爨生非慮，義在泣誅。公貞勁之節，霜霰無改。大憝銷亡，茂賞遄及。於時，武德九年六月四日也。重離啟聖，即授右監門副率，賜物五千段，黃金五百兩，以其年七月，除右監門中郎將，封武水縣開國公，仍別食封四百戶。憬彼獯戎，屢擾疆場。強陵地脈，祲起天街。命票衛而分閫，指沙翰以揚旆。貞觀四年，副右僕射李靖破突厥於磧北，賜奴婢一百口。上將言飛，英謨遠振。擊單于之頸，髓名王之骨，豈止渭橋下拜、燕山紀功而已。五年，進封濮陽郡開國公，食邑二千戶。文皇以天下乂安，（缺二十二字）詔曰：（缺十字）親賢，代為藩屏。賜以土宇，食其征賦。既報功勳之勞，寔隆長久之業。於是改封公為漢東郡開國公，邑戶如前，移食隨州，實封四百戶。十四年，除右驍衛將軍。十八年，遷右屯衛將軍。六軍〇〇，八屯任切。警夜巡畫，載佇鴻勛。扞城禦侮，寔彰勛舊。然惟良之寄，在帝為難；分竹之材，望古稱貴。黔巫險要，控攝遐遠。調風訓俗，允屬時賢。廿年，出除使持節、都督黔忠施費巫莊應充辰〇矩夷琰蠻柯十五州，牂州都督等府諸軍事、黔州刺史。屬昆、牂二州蠻夷扇動，邊亭夕警，荒徼晨嚴，公授律徂征，隨機致討。三令既申，一舉大定，然後示之以敬讓，導之以廉恥。人悅中和之頌，吏無私謁之譏，遂使夜郎革面，朝飛重譯。以克敵善政之績，賜奴婢二百口。又以公早識變通，久勞於外，軒禁之下，載佇懋功，門衛俟於忠誠；欄錡任要，巡警資於勛烈。創斯戎號，嘉授攸歸，授右監門衛大將軍。五月，策拜右威衛大將軍，其詞曰：「於戲！闡揚武節，藉韜略之材；總統戎旃，賴勛賢之重。自非貞猷茂績，罕或崇恩推〇。右監門衛大將軍、上柱國、漢東郡開國公李孟嘗志略昭果，氣幹沉烈。忠績表於屯初，懋功彰於運始。司戎暮止，歲寒之節彌勵；警衛勤斯，周慎之風惟緝。念功之舉，理燭遙圖；加職之榮，義孚彝典。是用命爾為右威衛大將軍，餘封如故。〇〇〇〇，〇封〇龍。〇忠〇〇，〇〇朝命，可不慎歟！」若夫鉤陳閟肅，欄錡崇深，自非吳漢之忠勤，景丹之誠直，何以光膺帝念，式允具瞻。仍奉敕兼檢校右典戎衛率。今上命歷承基，開圖撫運。西雲干呂，南風在弦。因萬姓之心，應二儀之睠。徙縣嵩岳，登封介丘。關中之任，責成斯〇。乘輿發軔，令公與奉常正卿李寬等留守京城。紫極帝居，黃圖天府，自非勛高〇史，思〇聖心，何以總甲兵之重，為社稷之鎮。車駕還京，仍依本職。粵以乾封元年五月卅日暴疾，薨於靜安坊里第，春秋七十有四。皇情震悼，賵贈有加。詔曰：「念功追遠，前哲令范；旌善飾終，有國彝典。故右威衛大將軍、上柱國、漢東郡開國公李孟嘗志懷英毅，幹略沉果。功參運始，業贊經綸。躡景高驤，培風矯翼。臨危彌勇，視險若夷。允膺軒冕之榮，克懋山河之賞。及〇旟〇〇傳，執戟〇〇，忠恪盡於一人，威嚴被於千里。寄深〇〇，任切爪牙。奄從運往，良增憫悼。宜加優贈，式光泉壤，可贈使持節、大都督、荊硤岳朗四州諸軍事、荊州刺史，餘如故。贈絹布五百段，米粟五百石，陪葬昭陵。葬事所須，並宜官給。儀仗送至墓所往還。令京官四品、五品一人攝同文少卿監護。」奉常考行，諡曰襄公，禮也。即以其年歲次景寅十一月癸亥朔廿八日庚寅陪葬昭陵東南一十三里。惟公操〇〇整，性履貞愨。幼懷遠大之量，長標雄傑之姿。識洞初幾，智周先覺，標格有準，器局不恆。納山川於方寸，期管樂於千古。炎運告終，群凶競逐。龍鬭百川，鴻飛九縣。沛澤權輿，便參斷蛇之業；昆陽戰爭，即預奔犀之勤。戮蚩尤，誅鏨齒，梟莽爨卓，滅表平袁。武帳之中，嘗聞妙筭；文蓖之下，屢陳奇策。倏瞬推鋒，紛紜用武。身經百戰，氣蓋萬夫。忠貞與義烈同歸，權勇將威嚴一致。故得入司禁旅，出總佳兵。膺上將之重，處連率之要。初節貞心，冒霜停雪；居清體慎，振玉懷冰。終能享此賓寶，無僭終始。立性淳深，屬情友信。昔在童戼，頻喪怙恃。嬰號孺慕，哀感搢紳。逾禮加人，悲纏教義。疇日金蘭之契，曩時膠漆之期。或婚娶孤遺，或撫字孩童。因心立志，望古為儔。加以妙達苦空，〇〇因果。常依六度，每受三歸。賞賜資財，多充檀施；受用田宅，悉營經像。蹈斯規矩，弘此功業。未聞福善之徵，俄延瞰室之咎。白駒迅景，終喪留侯之年；赤烏成災，遂促荊王之壽。故吏長史〇徵〇，嘆魚鳥之無依，痛音容之遽滅。滕城啟室，方戢畤英；衛冢成山，空埋人傑。是用樹此豐碑，式昭餘烈。庶金石之永久，冀蘭菊之無絕。其詞云爾：

業台勝地，常山寶符。英靈不泯，豪右相趨。市朝雖變，冠冕無渝。聲高寰宇，景藹中區。

門伐踵武，家慶貞吉。體岳克生，含精間出。五色標象，千尋竦質。義符游聖，祥膺捧日。

情超事〇，〇洞幾先。參謨內帳，廁跡中涓。弓間月上，陣駭雲褰。含霜履刃，擊電舒鞭。

灼灼英規，赳赳雄斷。情溢運海，志凌霄漢。屢從神略，言憑廟算。禁暴除殘，夷凶靖難。

命卿位重，銜珠望隆。紫庭豐麗，丹禁深崇。雲誰禦侮，我有其功。方書紀績，甲令稱忠。

天山夏海，戎虜逆節。巫表黔中，蠻夷作孽。遞龔天討，俱窮巢穴。澤逾雨潤，威同火烈。

方隅既晏，勛德愈彰。肅承天秩，作衛文昌。聿修〇善，〇〇〇〇。〇〇荒漠，〇著〇〇。

〇〇〇〇，二宮周衛。分統俟材，總戎司契。腹心所委，勛賢攸系。政肅戈鋋，聲芬蘭蕙。

西羲沉景，東箭浮瀾。宋都〇變，楚國雲丹。霜凋營柳，風敗防蘭。虹銷劍鍔，蛇落矛端。

長山列蕭，〇〇〇〇。〇〇〇〇，〇〇〇〇。〇〇〇〇，像圖麟閣。千載風範，九京冥寞。

萬寶哲刻字

乾封元年歲次景寅十一月癸亥朔廿八日庚寅建

【碑陰題記】

公夫人□□崔氏，祖謙，周上司武〇大夫，隋鄭滄二州刺史、襲爵〇〇〇開國公；父寶山，隋秦王府司騎參軍、代州司馬、太僕〇〇〇〇昌平郡公。厲山降祉，姜水導源。竦日觀以承家，資〇〇〇〇〇。夫人早標婉淑，幼稟淳粹。爰自弱齡，來儀君子。〇〇〇〇，琴瑟克諧。得好仇之美，盡如賓之敬。言容之盛，〇〇〇〇；〇〇之〇，宜其家室。漢東公勣預經綸，膺腹心之〇〇，〇〇〇〇，盛葉輔佐之能。德茂閫闈，禮高環珮。既而〇貽〇〇，〇〇盡哭。遺嗣孤藐，孀閨寂寥。紫蓋之松，空餘〇鶴；延〇〇水，永悲沉劍。經始喪葬，豐儉〇宜。上表慶人，以〇〇〇。〇玄匣朱棺，〇〇東園之錫；而衣食冠帶，實〇心〇〇〇。指皎日以為期，忝同穴而興慕。足以播美素編，流芳彤〇。〇式昭景行，紀德碑陰云爾。